[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.2.2009

COM(2009) 42 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΟ ΕΛΕΓΚΤΙΚΟ ΣΥΝΕΔΡΙΟ

Έκθεση σχετικά με την εφαρμογή του σχεδίου δράσης για την ενίσχυση του εποπτικού ρόλου της Επιτροπής στο πλαίσιο της επιμερισμένης διαχείρισης των διαρθρωτικών ενεργειών

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΟ ΕΛΕΓΚΤΙΚΟ ΣΥΝΕΔΡΙΟ

Έκθεση σχετικά με την εφαρμογή του σχεδίου δράσης για την ενίσχυση του εποπτικού ρόλου της Επιτροπής στο πλαίσιο της επιμερισμένης διαχείρισης των διαρθρωτικών ενεργειών

1. Σύνοψη

Στις 19 Φεβρουαρίου 2008, η Επιτροπή εξέδωσε σχέδιο δράσης για την ενίσχυση της από μέρους της εποπτείας των κρατών μελών στο πλαίσιο της επιμερισμένης διαχείρισης των διαρθρωτικών ενεργειών (εφεξής «το σχέδιο δράσης»)[1]. Αντικείμενο του σχεδίου δράσης είναι η ενίσχυση των ενεργειών της Επιτροπής για την αντιμετώπιση του υψηλού επιπέδου σφαλμάτων στις επιστροφές για διαρθρωτικές ενέργειες, καθώς και ανεπαρκειών στα συστήματα διαχείρισης και ελέγχου των κρατών μελών. Βάσει, ιδίως, των συμπερασμάτων και των συστάσεων που περιλαμβάνονται στην ετήσια έκθεση του Ευρωπαϊκού Ελεγκτικού Συνεδρίου για το 2006, το σχέδιο δράσης προσδιορίζει 37 ενέργειες, σε 10 κύριες θεματικές ενότητες, οι οποίες πρέπει να πραγματοποιηθούν έως το τέλος του 2008.

Οι ενέργειες αυτές καλύπτουν προληπτικά μέτρα για την επίτευξη αποτελεσματικότερων ελέγχων από τα κράτη μέλη, διορθωτικά μέτρα για την εξασφάλιση του εντοπισμού των παράτυπων επιστροφών και της ανάκτησής τους υπέρ του κοινοτικού προϋπολογισμού, καθώς και μέτρα για τη βελτίωση της ποιότητας των εκθέσεων που υποβάλλονται από τα κράτη μέλη και από την Επιτροπή σχετικά με βασικά δεδομένα τα οποία είναι αποφασιστικής σημασίας για την παρακολούθηση της αποτελεσματικότητας των πολυετών συστημάτων ελέγχου. Η προσέγγιση αυτή αποσκοπεί στη μείωση του υπολειπόμενου κινδύνου σφάλματος, αφενός, με την εφαρμογή μέτρων για τη βελτίωση των συστημάτων εποπτείας και ελέγχου ώστε να περιοριστεί η εμφάνιση σφαλμάτων και, αφετέρου, με την πραγματοποίηση ενεργειών για την αύξηση των ποσοστών ανάκτησης.

Η Επιτροπή υπέβαλε εκθέσεις στο Ευρωπαϊκό Κοινοβούλιο για την πρόοδο που έχει επιτευχθεί όσον αφορά το σχέδιο δράσης διαβιβάζοντας πίνακες παρακολούθησης σε τριμηνιαία βάση. Η Επιτροπή υπέβαλε επίσης στο Ευρωπαϊκό Κοινοβούλιο χωριστές τριμηνιαίες εκθέσεις για τις δημοσιονομικές διορθώσεις που απορρέουν από τις ενέργειές της. Ενδιάμεση έκθεση προόδου για τα αποτελέσματα των πρώτων τριών τριμήνων υποβλήθηκε στο Ευρωπαϊκό Κοινοβούλιο, το Συμβούλιο και το Ευρωπαϊκό Ελεγκτικό Συνέδριο τον Νοέμβριο του 2008[2].

Στο τμήμα 2 της έκθεσης εκτίθενται λεπτομερώς τα αποτελέσματα που επιτεύχθηκαν για κάθε ενέργεια έως την 31η Δεκεμβρίου 2008. Δεδομένου ότι οι δημοσιονομικές διορθώσεις και οι αναστολές πληρωμών για τα επιχειρησιακά προγράμματα αποτελούν έναν από τους σημαντικότερους δείκτες επιπτώσεων όσον αφορά τον εποπτικό ρόλο της Επιτροπής, στα παραρτήματα 1α και 1β έχουν περιληφθεί λεπτομερείς πληροφορίες για τις διορθώσεις και τις αναστολές πληρωμών που εφαρμόσθηκαν το 2008. Επιπλέον, συνοπτική παρουσίαση των εφαρμοζόμενων διαδικασιών δημοσιονομικής διόρθωσης περιλαμβάνεται στο παράρτημα 2.

28 από τις 37 ενέργειες του σχεδίου δράσης έχουν ολοκληρωθεί. Σε αυτές περιλαμβάνονται όλες οι ενέργειες που αφορούν τη βελτίωση των εκθέσεων, τα σημειώματα καθοδήγησης, τα εκπαιδευτικά σεμινάρια και την απλούστευση των εσωτερικών διαδικασιών για τις δημοσιονομικές διορθώσεις. Μια ημιτελής ενέργεια, η οποία αφορά τις εσωτερικές διαδικασίες κλεισίματος (ενέργεια 3.2), θα ολοκληρωθεί κατά το πρώτο τρίμηνο του 2009. Άλλες έξι ενέργειες εξακολουθούν να διεξάγονται λόγω του ειδικού χαρακτήρα τους. Οι ενέργειες αυτές αφορούν τους λογιστικούς ελέγχους στους φορείς διαχείρισης υψηλού κινδύνου, την παρακολούθηση των σχεδίων διορθωτικών ενεργειών, τις διαδικασίες αναστολής και δημοσιονομικής διόρθωσης, την παρακολούθηση των μεμονωμένων περιπτώσεων ουσιαστικού σφάλματος στη δήλωση αξιοπιστίας 2006 και την επισκόπηση του έργου των φορέων εκκαθάρισης (2000-06). Οι στόχοι που είχαν τεθεί επιτεύχθηκαν σε μεγάλο βαθμό έως το τέλος του 2008, και οι υπόλοιπες φάσεις θα ολοκληρωθούν το 2009. Δύο περαιτέρω ενέργειες που βρίσκονται σε εξέλιξη περιλαμβάνουν τις κύριες προληπτικές ενέργειες για τα προγράμματα της περιόδου 2007-2013, δηλ. τη διαδικασία αξιολόγησης της συμμόρφωσης και τη διαδικασία έγκρισης της στρατηγικής λογιστικού ελέγχου, στις οποίες η δράση της Επιτροπής εξαρτάται από τη χρονική στιγμή της υποβολής των εγγράφων από τα κράτη μέλη. Ενημερωμένα αποτελέσματα, δείκτες και προθεσμίες περιλαμβάνονται στο παράρτημα 3 για καθεμία από τις οκτώ ενέργειες που βρίσκονται σε εξέλιξη και πρόκειται να συνεχιστούν καθ’ όλη τη διάρκεια του 2009.

Μέσω της αποτελεσματικής εφαρμογής του σχεδίου δράσης η Επιτροπή πραγματοποίησε ουσιαστική πρόοδο όσον αφορά την επίτευξη του στόχου της να ενισχύσει την εποπτεία της στη διαχείριση των διαρθρωτικών ενεργειών στα κράτη μέλη.

Τα κύρια επιτεύγματα που αποδεικνύουν την πρόοδο αυτή είναι:

- Στην ετήσια έκθεσή του για το 2007, το Ευρωπαϊκό Ελεγκτικό Συνέδριο αναγνώρισε τη θετική εξέλιξη της ποιότητας των ετήσιων εκθέσεων δραστηριοτήτων της ΓΔ REGIO και της ΓΔ EMPL και τη χρησιμότητα των αποδεικτικών στοιχείων που περιλαμβάνουν (πίνακας 2.1 και παράγραφος 2.12 της ετήσιας έκθεσης για το 2007) (ενέργεια 9)·

- Το Ευρωπαϊκό Ελεγκτικό Συνέδριο ανέφερε επίσης στην ετήσια έκθεσή του ότι η Επιτροπή επόπτευσε επαρκώς τη διαδικασία των ετήσιων περιλήψεων παρέχοντας σαφείς οδηγίες και αντιμετωπίζοντας τις περιπτώσεις μη συμμόρφωσης (παράγραφος 2.20 της ετήσιας έκθεσης για το 2007) (ενέργεια 10)·

- Η Επιτροπή αντέδρασε αυστηρότερα σε περιπτώσεις εντοπισμού ανεπαρκειών των συστημάτων εκδίδοντας 10 επίσημες αποφάσεις αναστολής ενδιάμεσων πληρωμών (το 2007 εκδόθηκε μόνο μία τέτοια απόφαση) (ενέργεια 8.1)·

- Η Επιτροπή απέδειξε ότι είναι σε θέση να υποβάλλει εγκαίρως ακριβείς πληροφορίες για τις διορθώσεις που προκύπτουν από την ελεγκτική της δραστηριότητα μέσω της υποβολής τριμηνιαίων εκθέσεων για τις δημοσιονομικές διορθώσεις (ενέργεια 7.2)·

- Η Επιτροπή αύξησε τον αντίκτυπο της ελεγκτικής της δραστηριότητας μέσω της περάτωσης διαδικασιών για δημοσιονομικές διορθώσεις σε περιπτώσεις εντοπισμού ανεπαρκειών και παρατυπιών. Η ένταση της δραστηριότητας αυτής καταδεικνύεται από την αύξηση του όγκου των δημοσιονομικών διορθώσεων σχετικά με τα προγράμματα και τα έργα της περιόδου 2000-2006 που εφαρμόσθηκαν το 2008 για το ΕΤΠΑ, το ΕΚΤ και το Ταμείο Συνοχής. Το συνολικό ύψος των δημοσιονομικών διορθώσεων που προέκυψαν από τις δραστηριότητες της Επιτροπής για το 2008 όσον αφορά το ΕΤΠΑ, το ΕΚΤ και το Ταμείο Συνοχής ανέρχεται σε 1,5 δισ. EUR[3], έναντι 288 εκατ. EUR για ολόκληρο το 2007 (βλ. παράρτημα 1α). Εκτιμάται επί του παρόντος ότι οι ενδεχόμενες δημοσιονομικές διορθώσεις που είναι πιθανό να προκύψουν από τις διαδικασίες αναστολής και διόρθωσης που βρίσκονταν σε εξέλιξη το τέλος του 2008 θα ανέλθουν σε 2,8 δισ. EUR περίπου (βλ. παράρτημα 2) (ενέργειες 1.2, 1.3, 8.2)·

- Οι αναθεωρημένες εσωτερικές διαδικασίες της ΓΔ REGIO και της ΓΔ EMPL συγκροτούν την κατάλληλη βάση για την επίσπευση της έκδοσης των αποφάσεων αναστολής και διόρθωσης και για την επίτευξη των κριτηρίων αξιολόγησης που αναφέρονται στο σχέδιο δράσης (6 μήνες από την τελική θέση για τα συμπεράσματα του ελέγχου έως την έκδοση απόφασης αναστολής και 24 μήνες μεταξύ του ελέγχου και της τελικής απόφασης δημοσιονομικής διόρθωσης της Επιτροπής). Παρόλο που θα υπάρχει μεταβατική περίοδος για τους προγενέστερους ελέγχους, υπάρχουν ενδείξεις για τον αντίκτυπο των νέων διαδικασιών όσον αφορά τον χρόνο έκδοσης ορισμένων από τις αποφάσεις αναστολής του 2008 (ενέργεια 8.2)·

- Η Επιτροπή σημείωσε πρόοδο στις προσπάθειές της να εξασφαλίσει βελτιωμένα δεδομένα σχετικά με τις ανακλήσεις και τις ανακτήσεις από τα κράτη μέλη για την περίοδο 2000-2006 για τις οποίες υποβλήθηκε έκθεση για το 2007. Η Επιτροπή ανέλυσε τα δεδομένα που διαβιβάσθηκαν, ζήτησε περαιτέρω διευκρινίσεις όπου χρειάσθηκε και διενήργησε επιτόπιες επαληθεύσεις σε 10 κράτη μέλη για να επαληθεύσει τα δεδομένα που υποβλήθηκαν. Από τα προκαταρκτικά αποτελέσματα προκύπτει ότι οι αρμόδιες αρχές ανταποκρίνονται εν γένει στα καθήκοντά τους, μολονότι όσον αφορά τις απαιτήσεις παραμένουν ορισμένες παρανοήσεις τις οποίες η Επιτροπή προσπάθησε να αποσαφηνίσει (ενέργειες 6.1, 6.2)·

- Η Επιτροπή εφάρμοσε αυστηρά τις προληπτικές ενέργειες για τα προγράμματα της περιόδου 2007-2013 ώστε να εξασφαλίσει την ύπαρξη αξιόπιστων συστημάτων στα κράτη μέλη πριν επιστραφούν οι ενδιάμεσες πληρωμές. Έλαβε εκθέσεις αξιολόγησης της συμμόρφωσης οι οποίες καλύπτουν 281 προγράμματα, από σύνολο 433 προγραμμάτων. Οι εκθέσεις που έγιναν δεκτές καλύπτουν 88 προγράμματα, αυτές που απορρίφθηκαν (και θα πρέπει, επομένως, να υποβληθούν εκ νέου) καλύπτουν 90 προγράμματα ενώ οι υπόλοιπες βρίσκονται υπό εξέταση (ενέργειες 4.1, 4.2)·

- Η Επιτροπή έθεσε σε εφαρμογή όλες τις προγραμματισμένες ενέργειες που σχεδιάστηκαν με σκοπό να καταστεί αποτελεσματικότερο το πρώτο επίπεδο ελέγχων διαχείρισης, τόσο για την περίοδο 2000-2006 όσο και για την περίοδο 2007-2013, συμπεριλαμβανομένων των στοχοθετημένων λογιστικών ελέγχων σε φορείς διαχείρισης υψηλού κινδύνου, της έκδοσης σημειωμάτων καθοδήγησης, της παροχής εργαλείου αυτοαξιολόγησης στις αρχές διαχείρισης και της διοργάνωσης σεμιναρίου για τις αρχές διαχείρισης και πιστοποίησης τον Ιούνιο του 2008 με περισσότερους από 500 εθνικούς συμμετέχοντες (ενέργειες 1.1, 5.1, 5.2, 5.3)·

- Η Επιτροπή έθεσε σε εφαρμογή όλες τις προληπτικές ενέργειες που αποσκοπούσαν στην εξασφάλιση μιας αυστηρής και αποτελεσματικής διαδικασίας κλεισίματος των προγραμμάτων της περιόδου 2000-2006, συμπεριλαμβανομένων των ελέγχων των φορέων εκκαθάρισης, της διοργάνωσης σεμιναρίου για όλα τα κράτη μέλη τον Σεπτέμβριο του 2008 με περισσότερους από 700 εθνικούς συμμετέχοντες, της δημιουργίας «αρχείου ερωταποκρίσεων» για να προσφέρεται καθοδήγηση στα κράτη μέλη και της συμμετοχής σε διμερή εργαστήρια σε διάφορα κράτη μέλη (ενέργειες 3.1, 3.2, 3.3).

Πέραν των ενεργειών που προβλέπονται στο σχέδιο δράσης σχετικά με την απλούστευση, η Επιτροπή πραγματοποίησε ουσιαστικά περαιτέρω βήματα για την απλούστευση των κανόνων για τις διαρθρωτικές ενέργειες εκδίδοντας προτάσεις για την τροποποίηση των σχετικών κανονισμών του Συμβουλίου, ενώ το 2009 θα εξετάσει τη λήψη περαιτέρω μέτρων βάσει των συστάσεων που θα υποβάλει μικτή ομάδα εργασίας της Επιτροπής και των κρατών μελών. Τα μέτρα αυτά, τα οποία θα περιλαμβάνουν την επέκταση της χρήσης κατ’ αποκοπήν ποσοστών, κατ’ αποκοπήν ποσών και κλιμάκων μοναδιαίου κόστους σε όλες τις κατηγορίες δαπανών τόσο του ΕΤΠΑ όσο και του ΕΚΤ, αναμένεται επίσης να συμβάλουν στη μείωση του αριθμού των σφαλμάτων για τα προγράμματα της περιόδου 2007-2013, αν και κατ’ ανάγκην δεν αναμένεται να τελεσφορήσουν πριν από το 2010/2011.

Το πρόγραμμα δράσης εξετάζει τόσο τις αιτίες όσο και τις συνέπειες του υψηλού ποσοστού σφαλμάτων που εντόπισε το Ευρωπαϊκό Ελεγκτικό Συνέδριο στις δαπάνες για διαρθρωτικές ενέργειες. Ο αντίκτυπος του σχεδίου δράσης, ωστόσο, δεν μπορεί ακόμα να μετρηθεί εν σχέσει προς μια πραγματική μείωση του ποσοστού των σφαλμάτων στο επίπεδο των ενδιάμεσων επιστροφών. Όπως εξηγήθηκε στην ανακοίνωση της Επιτροπής για το σχέδιο δράσης (σημείο 8.2), όσον αφορά την περίοδο 2000-2006, τα σφάλματα που διαπράχθηκαν ήδη θα εξακολουθήσουν να επηρεάζουν τις δαπάνες που δήλωσαν τα κράτη μέλη και τις πληρωμές που θα πραγματοποιήσει η Επιτροπή έως το 2010 και, όσον αφορά το Ταμείο Συνοχής, έως το 2012, για τα προγράμματα της περιόδου 2000-2006. Για τον λόγο αυτό, η Επιτροπή εστιάζεται στην αύξηση της αποτελεσματικότητας των ελέγχων που διενεργούν τα κράτη μέλη και των λογιστικών ελέγχων που διενεργεί η ίδια, ώστε να εξασφαλισθεί ότι έως το κλείσιμο των προγραμμάτων και σχεδίων της περιόδου 2000-2006 θα είναι περιορισμένος ο υπολειπόμενος κίνδυνος σφάλματος. Για την περίοδο προγραμματισμού 2007-2013, οι προληπτικές ενέργειες πρέπει να εξασφαλίζουν την αποτελεσματική λειτουργία των συστημάτων των κρατών μελών από την έναρξη της εφαρμογής των προγραμμάτων ή, σε αντίθετη περίπτωση, τον έγκαιρο εντοπισμό των ανεπαρκειών ώστε να μπορέσουν να εφαρμοστούν διορθωτικά μέτρα.

Στην κοινή στρατηγική τους για τους λογιστικούς ελέγχους για την περίοδο 2009-2011, η ΓΔ REGIO και η ΓΔ EMPL θα σχεδιάσουν και θα θέσουν σε εφαρμογή το έργο λογιστικού ελέγχου που θα τους επιτρέψει να προβούν σε μια πρώτη αξιολόγηση του αντικτύπου του σχεδίου δράσης εν σχέσει προς το ποσοστό σφαλμάτων που εντοπίσθηκαν στις επιστροφές στα ταμεία στο τέλος του 2009 για τις δαπάνες για τα νέα προγράμματα της περιόδου 2007-2013 και στο τέλος του 2011 για το κλείσιμο των προγραμμάτων της περιόδου 2000-2006.

Εν κατακλείδι, η Επιτροπή εκτέλεσε ένα ουσιαστικό μέρος του σχεδίου δράσης, και το 2009 θα εστιάσει τις προσπάθειές της στη διατήρηση της προόδου μέσω των ακόλουθων δραστηριοτήτων:

- ολοκλήρωση των 8 υπόλοιπων ενεργειών του σχεδίου δράσης που βρίσκονται σε εξέλιξη και οι οποίες αναφέρονται στο παράρτημα 3·

- εφαρμογή της κοινής στρατηγικής των ΓΔ REGIO και EMPL για τους λογιστικούς ελέγχους της περιόδου 2009-2011 για τις διαρθρωτικές ενέργειες, η οποία θα καθορίζει το προγραμματισμένο έργο λογιστικού ελέγχου για τη συνέχιση της αυστηρής εποπτείας των συστημάτων στα κράτη μέλη τόσο για την περίοδο 2000-2006 όσο και για την περίοδο 2007-2013·

- έγκαιρη παρακολούθηση τυχόν επιφυλάξεων που θα εκφράσουν οι ΓΔ REGIO και EMPL στις ετήσιες εκθέσεις δραστηριοτήτων τους για το 2008· και

- συνέχιση των ενεργειών για τη μεγιστοποίηση της αξίας των ετήσιων περιλήψεων.

Στις αρχές του 2010 η Επιτροπή θα εκπονήσει και θα υποβάλει στο Ευρωπαϊκό Κοινοβούλιο, το Συμβούλιο και το Ευρωπαϊκό Ελεγκτικό Συνέδριο έκθεση για τις περαιτέρω ενέργειες που θα πραγματοποιηθούν το 2009 και για τον αρχικό αντίκτυπο όλων αυτών των ενεργειών.

2. Πρόοδος στην εφαρμογή του σχεδίου δράσης

Ενέργεια 1 – Ενέργειες στο πλαίσιο της κοινής στρατηγικής λογιστικών ελέγχων της περιόδου 2000-2006

1.1. Στοχοθετημένοι λογιστικοί έλεγχοι σε 55 φορείς διαχείρισης υψηλού κινδύνου

Ενέργεια σε εξέλιξη

Η ΓΔ REGIO και η ΓΔ EMPL διενήργησαν 47 από τους 55 προγραμματισμένους λογιστικούς ελέγχους και υπέβαλαν εκθέσεις για 30 από τους ελέγχους αυτούς. Σύμφωνα με τα αποτελέσματα των λογιστικών ελέγχων για τους οποίους έχουν ήδη υποβληθεί εκθέσεις, σε 7 περιπτώσεις τα συμπεράσματα είναι θετικά όσον αφορά τη λειτουργία του συστήματος, σε 2 περιπτώσεις τα συμπεράσματα ήταν αρνητικά και η Επιτροπή κίνησε διαδικασία για την αναστολή των πληρωμών και για την επιβολή δημοσιονομικών διορθώσεων, ενώ στις υπόλοιπες 21 περιπτώσεις οι ελεγκτές της Επιτροπής διατύπωσαν γνώμη με επιφυλάξεις και παρακολουθούν από κοινού με τις εθνικές αρχές τα πορίσματα των λογιστικών ελέγχων για να προσδιορίσουν τα απαιτούμενα διορθωτικά μέτρα. Η παρακολούθηση των λογιστικών ελέγχων θα συνεχιστεί το 2009 και ενδέχεται να καταλήξει σε αναστολές πληρωμών και δημοσιονομικές διορθώσεις. Τέσσερις προγραμματισμένοι έλεγχοι ματαιώθηκαν κατόπιν επανεκτίμησης του κινδύνου ή διότι το πρόγραμμα είχε επιλεγεί για λογιστικό έλεγχο από το Ευρωπαϊκό Ελεγκτικό Συνέδριο. Τέσσερις προγραμματισμένοι έλεγχοι αναβλήθηκαν για το πρώτο εξάμηνο του 2009 ώστε να υπάρχει η δυνατότητα εξακρίβωσης της εφαρμογής διορθωτικών ενεργειών από το κράτος μέλος.

Οι ΓΔ διενήργησαν σε φορείς διαχείρισης υψηλού κινδύνου 4 πρόσθετους λογιστικούς ελέγχους οι οποίοι δεν είχαν μεν προβλεφθεί στο σχέδιο δράσης αλλά περιλήφθηκαν στα προγράμματά τους για λογιστικούς ελέγχους του 2008 μετά από συμπληρωματική ανάλυση κινδύνου.

1.2. Παρακολούθηση των 27 σχεδίων διορθωτικών ενεργειών

Ενέργεια σε εξέλιξη

Tα 27 σχέδια δράσης καλύπτουν το 32% του συνόλου των ποσών που δεσμεύθηκαν για τα προγράμματα της περιόδου 2000-06. Η ΓΔ REGIO και η ΓΔ EMPL ολοκλήρωσαν την παρακολούθηση 14 από τα 27 σχέδια δράσης, η πλειονότητα των οποίων αφορά επιφυλάξεις που διατύπωσαν οι ΓΔ στις ετήσιες εκθέσεις δραστηριοτήτων τους για το 2007. Τα αποτελέσματα των σχεδίων δράσης που ολοκληρώθηκαν είναι τα ακόλουθα:

- σε 13 περιπτώσεις το συμπέρασμα είναι θετικό όσον αφορά την ολοκλήρωση των απαιτούμενων ενεργειών και τη λειτουργία του συστήματος, συμπεριλαμβανομένης σε ορισμένες περιπτώσεις της εφαρμογής των δημοσιονομικών διορθώσεων από το κράτος μέλος κατόπιν αιτήματος της Επιτροπής·

- σε 1 περίπτωση το σχέδιο διορθωτικών ενεργειών κατέληξε στην εφαρμογή δημοσιονομικών διορθώσεων με απόφαση της Επιτροπής.

Στις υπόλοιπες 13 περιπτώσεις η παρακολούθηση βρίσκεται σε εξέλιξη. Για 4 σχέδια δράσης για τα οποία η Επιτροπή κατέληξε στο συμπέρασμα ότι το κράτος μέλος δεν έθεσε σε εφαρμογή σε ικανοποιητικό βαθμό διορθωτικές ενέργειες:

- η Επιτροπή εξέδωσε απόφαση αναστολής πληρωμών σε 3 περιπτώσεις·

- κίνησε διαδικασία αναστολής πληρωμών σε 1 περίπτωση·

- για 6 σχέδια δράσης για τα οποία το κράτος μέλος ανακοίνωσε ότι ολοκλήρωσε τα απαιτούμενα μέτρα, η Επιτροπή θα εξετάσει τις εκθέσεις των κρατών μελών ή θα διενεργήσει λογιστικούς ελέγχους στην αρχή του 2009 για να ελέγξει την εφαρμογή και την επάρκεια των διορθώσεων που εφαρμόσθηκαν.

Σε 3 περιπτώσεις η Επιτροπή χορήγησε παράταση της προθεσμίας για την ολοκλήρωση των σχεδίων διορθωτικών ενεργειών έως τις αρχές του 2009, και η παρακολούθηση θα ολοκληρωθεί το 2009.

Οι ΓΔ θα ολοκληρώσουν το 2009 όλες τις επακόλουθες διαδικασίες αναστολής και δημοσιονομικής διόρθωσης.

1.3. Ολοκλήρωση 20 διαδικασιών αναστολής και δημοσιονομικής διόρθωσης για την περίοδο 2000-2006 και 34 διαδικασιών για την περίοδο 1994-1999

Ενέργειες σε εξέλιξη

1.3 α) Περίοδος 2000-2006

Οι 20 ανοικτές διαδικασίες αναστολής και διόρθωσης αφορούσαν συνολικά 32 προγράμματα του ΕΤΠΑ και 12 προγράμματα του ΕΚΤ, καθώς και 60 σχέδια του Ταμείου Συνοχής. Η ΓΔ REGIO και η ΓΔ EMPL ολοκλήρωσαν 13 από τις διαδικασίες ενώ 4 διαδικασίες έχουν ολοκληρωθεί εν μέρει. Τα αποτελέσματα όσον αφορά τα προγράμματα και τα σχέδια για τις εν λόγω 17 διαδικασίες είναι τα ακόλουθα:

- αποφάσεις της Επιτροπής για την εφαρμογή δημοσιονομικών διορθώσεων ύψους 58 εκατ. EUR περίπου εκδόθηκαν για 44 προγράμματα/σχέδια·

- τα κράτη μέλη έκαναν δεκτές δημοσιονομικές διορθώσεις ύψους 309 εκατ. EUR περίπου για 16 προγράμματα/σχέδια· και

- η διαδικασία ολοκληρώθηκε χωρίς να ζητηθεί διόρθωση για 10 προγράμματα/σχέδια διότι η Επιτροπή έκανε δεκτά τα επιχειρήματα του κράτους μέλους.

Στο πλαίσιο των διαδικασιών που δεν έχουν ακόμα ολοκληρωθεί και οι οποίες καλύπτουν 34 προγράμματα/σχέδια, η Επιτροπή εξέδωσε 7 αποφάσεις αναστολής οι οποίες καλύπτουν 29 προγράμματα/σχέδια. Στις περιπτώσεις αυτές, εάν το κράτος μέλος δεν εφαρμόσει τις απαιτούμενες ενέργειες, θα εφαρμοστούν δημοσιονομικές διορθώσεις το 2009. Για 4 σχέδια του Ταμείου Συνοχής, η Επιτροπή θα εκδώσει αποφάσεις αναστολής ή διόρθωσης αναλόγως του αποτελέσματος της ακρόασης που θα πραγματοποιηθεί τον Φεβρουάριο του 2009. Για τα υπόλοιπα[4] σχέδια βρίσκεται στο στάδιο της προπαρασκευής απόφαση αναστολής ή διόρθωσης.

1.3 β) Περίοδος 1994-1999

Οι 34 διαδικασίες που αναφέρονται στο σχέδιο δράσης αφορούν το ΕΤΠΑ και απορρέουν από διαδικασίες κλεισίματος. Η ΓΔ REGIO ολοκλήρωσε 17 από αυτές τις διαδικασίες με δημοσιονομικές διορθώσεις που ανέρχονται σε 239 εκατ. EUR συνολικά. Σε 11 περιπτώσεις η απόφαση βρίσκεται στο στάδιο της προπαρασκευής και θα εκδοθεί έως το τέλος του πρώτου τριμήνου του 2009. Σε 6 περιπτώσεις η επίσημη ακρόαση με τις εθνικές αρχές θα πραγματοποιηθεί κατά το πρώτο τρίμηνο του 2009, όποτε η απόφαση θα εκδοθεί έως το τέλος του Ιουνίου 2009. Σημειώθηκαν καθυστερήσεις λόγω της ογκώδους τεκμηρίωσης που χρειάσθηκε να αναλυθεί, των πολύπλοκων νομικών ζητημάτων που τέθηκαν σε ορισμένες περιπτώσεις και των δυσκολιών που προέκυψαν στον καθορισμό της ημερομηνίας ακρόασης με το κράτος μέλος, η οποία αποτελεί ουσιαστική πτυχή των δικαιωμάτων υπεράσπισης του κράτους μέλους – δικαιώματα που πρέπει να γίνουν σεβαστά πριν εφαρμοστεί μια διόρθωση.

1.4. Παρακολούθηση των περιπτώσεων σφαλμάτων ΔΑ για το 2006

Ενέργεια σε εξέλιξη

Η ΓΔ REGIO και η ΓΔ EMPL έλαβαν τελική θέση σε 60 από τις 74 περιπτώσεις. Από αυτές τις 25 περιπτώσεις, το ίδιο το κράτος μέλος πραγματοποίησε ή συμφώνησε να πραγματοποιήσει την απαιτούμενη διόρθωση. Σε 20 περιπτώσεις οι ΓΔ κίνησαν διαδικασία δημοσιονομικής διόρθωσης. Σε 15 περιπτώσεις η υπόθεση περατώθηκε χωρίς διόρθωση, καθώς η Επιτροπή έκανε δεκτά τα συμπληρωματικά αποδεικτικά στοιχεία που υπέβαλε το κράτος μέλος. Για τις υπόλοιπες 14 περιπτώσεις, καθυστέρησε η λήψη οριστικής θέσης από την Επιτροπή λόγω της ανάγκης διενέργειας ελέγχου παρακολούθησης και/ή εξεύρεσης συμπληρωματικών πληροφοριών από τις αρμόδιες αρχές.

Ενέργεια 2 – Ενέργειες στο πλαίσιο του σχεδίου δράσης για ένα ολοκληρωμένο πλαίσιο εσωτερικού ελέγχου[5]

2.1. Ενέργεια 9 – Κατάρτιση αποτελεσματικών εργαλείων για τη διάδοση των αποτελεσμάτων των λογιστικών και λοιπών ελέγχων

Η ενέργεια αυτή ολοκληρώθηκε.

Η ΓΔ REGIO και η ΓΔ EMPL θέσπισαν διαδικασίες με τις οποίες εξασφαλίζεται, αφενός, ο κατάλληλος συντονισμός χάρη σε μια κοινή στρατηγική για τους λογιστικούς ελέγχους και, αφετέρου, η διάδοση όλων των πορισμάτων των λογιστικών ελέγχων κατά τρόπο ώστε κάθε μέρος να μπορεί να εμπιστεύεται το έργο των άλλων μερών.

2.2. Ενέργεια 10 – Διεξαγωγή αρχικής εκτίμησης και ανάλυσης του κόστους των ελέγχων για το ΕΤΠΑ

Η ενέργεια αυτή ολοκληρώθηκε.

Τον Μάιο του 2008 η ΓΔ REGIO υπέβαλε στη ΓΔ BUDG την προσωρινή έκθεση σχετικά με τα πορίσματα της μελέτης για το κόστος των ελέγχων στο ΕΤΠΑ, η οποία θα χρησιμοποιηθεί για την κατάρτιση της ανακοίνωσης για τον αποδεκτό κίνδυνο, και στις 31 Οκτωβρίου 2008 υποβλήθηκε η τελική αναθεωρημένη έκθεση. Η ανακοίνωση με τίτλο «Για μια κοινή αντίληψη της έννοιας του αποδεκτού κινδύνου σφάλματος» εκδόθηκε από την Επιτροπή στις 16 Δεκεμβρίου 2008[6].

2.3. Ενέργεια 11N – Εξέταση της αξιοπιστίας των εθνικών συστημάτων υποβολής εκθέσεων για τις ανακτήσεις και τις δημοσιονομικές διορθώσεις

Η ενέργεια αυτή ολοκληρώθηκε.

Βλ. ενέργεια 6.2 κατωτέρω.

2.4. Ενέργεια 14β – Παροχή κατευθυντήριων γραμμών για τους δικαιούχους και/ή τα ενδιάμεσα επίπεδα σε σχέση με τους ελέγχους και τις ευθύνες στην αλυσίδα ελέγχου

Η ενέργεια αυτή ολοκληρώθηκε.

Βλ. ενέργεια 5.2 κατωτέρω.

2.5. Ενέργεια 15 – Προώθηση της πρωτοβουλίας «συμβάσεις εμπιστοσύνης»

Η ενέργεια αυτή ολοκληρώθηκε.

Μια νέα σύμβαση εμπιστοσύνης υπογράφηκε από την Επιτροπή με την Κύπρο για το ΕΤΠΑ και το Ταμείο Συνοχής τον Δεκέμβριο 2008. Έως το τέλος του 2008 είχαν ολοκληρωθεί οι διατυπώσεις για την υπογραφή άλλων δύο συμβάσεων με το ΗΒ/την Αγγλία και τη Δανία για το ΕΚΤ τον Φεβρουάριο 2009. Έχουν υπογραφεί, επομένως, 9 συμβάσεις εμπιστοσύνης με 7 κράτη μέλη (UK, AT, DK, PT, EE, SI, CY).

2.6. Ενέργεια 16 – Συντονισμός ελεγκτικών προτύπων

Η ενέργεια αυτή ολοκληρώθηκε.

Η Επιτροπή οριστικοποίησε τα έγγραφα καθοδήγησης για τη δειγματοληψία και τη μεθοδολογία αξιολόγησης των συστημάτων και σε τεχνική συνεδρίαση που πραγματοποιήθηκε τον Δεκέμβριο 2008 υπέβαλε στις εθνικές αρχές ελέγχου περαιτέρω τμήματα του εγχειριδίου λογιστικού ελέγχου των διαρθρωτικών ταμείων τα οποία αφορούν την ετήσια έκθεση ελέγχου και τη γνώμη, την εμπιστοσύνη στο έργο άλλων ελεγκτών και τους δείκτες σχετικά με την απάτη.

Μετά από μια ακόμα παρουσίαση στην επιτροπή συντονισμού των ταμείων που πραγματοποιήθηκε τον Ιανουάριο 2009, διενεμήθησαν στα κράτη μέλη τα κείμενα αυτά στην τελική τους μορφή.

Ενέργεια 3 – Προληπτικές ενέργειες για την περάτωση των προγραμμάτων και των σχεδίων 2000-2006

3.1. Έρευνα ελέγχου σε 36 φορείς εκκαθάρισης

Ενέργεια σε εξέλιξη.

Η ΓΔ REGIO και η ΓΔ EMPL διενήργησαν 30 από τους 36 προγραμματισμένους ελέγχους σε φορείς εκκαθάρισης με αρμοδιότητα για την έκδοση δηλώσεων για να ελέγξουν τη νομιμότητα και την κανονικότητα των δαπανών πριν από το κλείσιμο των προγραμμάτων της περιόδου 2000-2006. Τέσσερις έλεγχοι ματαιώθηκαν για να αποτραπεί η άσκοπη επανάληψη των διαδικασιών ενώ 2 έλεγχοι αναβλήθηκαν για το πρώτο τρίμηνο του 2009 ως αποτέλεσμα άλλων ελεγκτικών εργασιών που διενεργούνται στα σχετικά κράτη μέλη. Οι ΓΔ διενήργησαν σε φορείς εκκαθάρισης 2 επιπλέον ελέγχους οι οποίοι δεν είχαν προβλεφθεί στο πρόγραμμα δράσης αλλά περιλήφθηκαν στη συνέχεια στα προγράμματα λογιστικών ελέγχων των ΓΔ κατόπιν περαιτέρω ανάλυσης. Στα πορίσματα εντοπίζονται ορισμένες ανεπάρκειες όσον αφορά την προετοιμασία του κλεισίματος από τους φορείς εκκαθάρισης, και η Επιτροπή θα παρακολουθήσει τις συστάσεις της και θα μεριμνήσει για τη διόρθωση των ζητημάτων αυτών, ώστε να είναι αξιόπιστες οι δηλώσεις εκκαθάρισης που υποβάλλονται κατά το κλείσιμο. Η παρακολούθηση θα συνεχιστεί το 2009.

3.2. Ολοκλήρωση των εσωτερικών διαδικασιών για την εξασφάλιση της εμπεριστατωμένης εξέτασης των εγγράφων κλεισίματος

Η ενέργεια αυτή έχει ολοκληρωθεί εν μέρει.

Οι εσωτερικές διαδικασίες κλεισίματος έχουν ολοκληρωθεί στη ΓΔ REGIO, την οποία θα ακολουθήσει η ΓΔ EMPL ώστε να ολοκληρώσει και να ευθυγραμμίσει τις δικές της εσωτερικές διαδικασίες. Οι διαδικασίες αυτές δίνουν έμφαση ιδίως στην αξιολόγηση της αξιοπιστίας των δηλώσεων εκκαθάρισης και στην εξέταση των παρατυπιών που αναφέρθηκαν και των δημοσιονομικών διορθώσεων για κάθε πρόγραμμα.

3.3. Αύξηση της επίγνωσης στα κράτη μέλη για τις κατευθυντήριες γραμμές κλεισίματος που εκδόθηκαν από την Επιτροπή το 2006

Η ενέργεια αυτή ολοκληρώθηκε.

Στις 10 Ιουνίου 2008, οι ΓΔ REGIO και EMPL διοργάνωσαν για τις αρχές διαχείρισης και πιστοποίησης σεμινάριο με θέμα τον έλεγχο των διαρθρωτικών ταμείων στο οποίο έλαβαν μέρος περισσότεροι από 500 συμμετέχοντες από τις εθνικές αρχές (βλ. ενέργεια 5.1). Στο σεμινάριο αυτό ομιλητές από την Επιτροπή, την OLAF και τα κράτη μέλη παρουσίασαν βασικά ζητήματα για την προετοιμασία του κλεισίματος των προγραμμάτων των διαρθρωτικών ταμείων.

Στις 15 Σεπτεμβρίου, η ΓΔ REGIO και η ΓΔ EMPL διοργάνωσαν στις Βρυξέλλες ένα δεύτερο σεμινάριο, αφιερωμένο αποκλειστικά στα ζητήματα που αφορούν το κλείσιμο, με θέμα «Για το επιτυχές κλείσιμο των προγραμμάτων των διαρθρωτικών ταμείων της περιόδου 2000-2006». Στο σεμινάριο εξετάσθηκαν λεπτομερώς όλα τα στοιχεία της διαδικασίας κλεισίματος των προγραμμάτων. Συμμετείχαν περισσότεροι από 700 αντιπρόσωποι από όλα τα κράτη μέλη. Από την αρχή του 2008, το θέμα του κλεισίματος συζητήθηκε επίσης σε 70 ετήσιες διμερείς συναντήσεις με τις διαχειριστικές αρχές και τους φορείς ελέγχου των διαρθρωτικών ταμείων και αποτέλεσε επίσης αντικείμενο ειδικών διμερών σεμιναρίων σε 19 κράτη μέλη (HU, FR, DK, LT, IT, CY, SK, GR, BE, PL, LV, EE, DE, NL, UK, MT, CZ, IE, ES), καθώς και ειδικού σεμιναρίου του Interreg. Ως συνέχεια του σεμιναρίου της 15ης Σεπτεμβρίου, στις 21 Οκτωβρίου διοργανώθηκε ειδική σύνοδος της τεχνικής ομάδας εργασίας της επιτροπής του ΕΚΤ, με τη συμμετοχή όλων των εθνικών συντονιστών του ΕΚΤ, με θέμα τις διαχειριστικές ενέργειες που πρέπει να πραγματοποιηθούν πριν από το τέλος της περιόδου επιλεξιμότητας προκειμένου να εξασφαλισθεί το κατάλληλο κλείσιμο των προγραμμάτων της περιόδου 2000-2006. Ως απάντηση σε πολλά ερωτήματα που έθεσαν τα κράτη μέλη κατά τη διάρκεια των σεμιναρίων και αργότερα, η Επιτροπή συνέταξε ένα «αρχείο ερωταποκρίσεων». Το έγγραφο αυτό είναι τώρα διαθέσιμο για τα κράτη μέλη στον δικτυακό χώρο των σεμιναρίων.

Ενέργεια 4 – Προληπτικές ενέργειες για την περίοδο προγραμματισμού 2007-2013

4.1. Αναθεώρηση των εκθέσεων και των γνωμοδοτήσεων για την αξιολόγηση της συμμόρφωσης

Ενέργεια σε εξέλιξη.

Για να βεβαιωθεί για τη συμμόρφωση των συστημάτων ελέγχου των κρατών μελών με τις κανονιστικές απαιτήσεις, η Επιτροπή εξετάζει ενδελεχώς τις εκθέσεις και τις γνωμοδοτήσεις που υποβάλλουν τα κράτη μέλη σχετικά με την αξιολόγηση της συμμόρφωσης. Αυτές πρέπει να υποβάλλονται εντός 12 μηνών από την έγκριση των προγραμμάτων. Έως ότου εγκρίνει την αξιολόγηση αυτή, η Επιτροπή δεν ικανοποιεί καμία αίτηση ενδιάμεσης πληρωμής.

Έως το τέλος του 2008, η Επιτροπή είχε λάβει από τα κράτη μέλη εκθέσεις αξιολόγησης της συμμόρφωσης οι οποίες κάλυπταν 281 από τα 433 εγκεκριμένα προγράμματα. Από αυτές έκανε δεκτές τις αξιολογήσεις για 88 προγράμματα και απέρριψε τις αξιολογήσεις για 90 προγράμματα (οι οποίες θα υποβληθούν εκ νέου αφού πραγματοποιηθούν διορθώσεις). Οι υπόλοιπες αξιολογήσεις έχουν διακοπεί ή βρίσκονται ακόμα υπό εξέταση. Η απόρριψη ή η διακοπή των αξιολογήσεων οφείλεται ιδίως στη μη παροχή επαρκών πληροφοριών για ορισμένα υποχρεωτικά στοιχεία και σε αναντιστοιχίες μεταξύ, αφενός, των πορισμάτων της έκθεσης του φορέα αξιολόγησης της συμμόρφωσης και, αφετέρου, της τελικής γνωμοδότησης. Σε λίγες μόνο περιπτώσεις τέθηκαν θεμελιώδη προβλήματα διάρθρωσης ή ικανότητας.

4.2. Αναθεώρηση των εθνικών στρατηγικών λογιστικού ελέγχου

Ενέργεια σε εξέλιξη.

Οι ελεγκτικές αρχές οφείλουν να υποβάλλουν προς έγκριση στην Επιτροπή τις στρατηγικές τους για τον λογιστικό έλεγχο εντός εννέα μηνών από την έγκριση των προγραμμάτων. Στο τέλος του 2008, η Επιτροπή είχε λάβει στρατηγικές λογιστικού ελέγχου που κάλυπταν 366 από τα 433 εγκεκριμένα προγράμματα. Από αυτές έκανε δεκτές τις στρατηγικές για 206 προγράμματα και απέρριψε τις στρατηγικές για 89 προγράμματα (οι οποίες θα υποβληθούν εκ νέου αφού πραγματοποιηθούν διορθώσεις). Η εξέταση των υπόλοιπων προγραμμάτων έχει διακοπεί ή βρίσκεται ακόμα σε εξέλιξη. Η απόρριψη ή η διακοπή της εξέτασής τους οφείλεται, μεταξύ άλλων, στη μη παροχή επαρκών πληροφοριών για την εξακρίβωση της ανεξαρτησίας των ελεγκτικών αρχών, σε μη αναφορά ή ασάφεια της μεθόδου δειγματοληψίας, σε ελλιπή ανάλυση κινδύνου και σε ανεπαρκείς πληροφορίες για τους ελεγκτικούς πόρους. Γενικά, τα ζητήματα που τέθηκαν δεν αφορούν ευρείες ανεπάρκειες των στρατηγικών αλλά συγκεκριμένα σημεία που πρέπει να συμπληρωθούν ή να βελτιωθούν.

4.3. Ενέργειες απλούστευσης

Η ενέργεια αυτή ολοκληρώθηκε.

α) Η ΓΔ REGIO και η ΓΔ EMPL παρουσίασαν το σημείωμα καθοδήγησης για το τμηματικό κλείσιμο σύμφωνα με το άρθρο 88 του κανονισμού (ΕΚ) αριθ. 1083/2006 του Συμβουλίου στην επιτροπή συντονισμού των κεφαλαίων (COCOF) τον Δεκέμβριο του 2008. Κατόπιν δεύτερης παρουσίασης που πραγματοποιήθηκε τον Ιανουάριο του 2009, το τελικό κείμενο διανεμήθηκε στα κράτη μέλη.

β) Η ΓΔ EMPL έλαβε μέτρα για να επιστήσει την προσοχή στο σημείωμα που εξέδωσε για τη χρήση κατ’ αποκοπήν ποσοστών για έμμεσες δαπάνες για το ΕΚΤ βάσει του άρθρου 11 παράγραφος 3 στοιχείο β) του κανονισμού (EΚ) αριθ. 1081/2006 του Συμβουλίου, το οποίο ολοκληρώθηκε από τη ΓΔ EMPL τον Σεπτέμβριο 2007, κατόπιν συζητήσεων με τα κράτη μέλη και αφού συμφώνησε το Ευρωπαϊκό Ελεγκτικό Συνέδριο. Έως την 31η Δεκεμβρίου 2008, 25 κράτη μέλη είχαν εκφράσει την πρόθεσή τους να εφαρμόσουν αυτόν τον κανόνα σχετικά με το ΕΚΤ για το σύνολο ή για μέρος των προγραμμάτων τους. Η χρήση κατ’ αποκοπήν ποσοστών συζητήθηκε επίσης στα τέλη του 2007 και το 2008 σε τρεις συνεδριάσεις της τεχνικής ομάδας εργασίας της επιτροπής του ΕΚΤ, σε 4 ετήσιες συνεδριάσεις με τα κράτη μέλη και σε ειδικές διμερείς συναντήσεις με την Τσεχική Δημοκρατία, την Πορτογαλία, τη Λιθουανία και την Ουαλία.

Πέραν των ενεργειών που προβλέπονται στο σχέδιο δράσης σχετικά με την απλούστευση, η Επιτροπή πραγματοποίησε περαιτέρω βήματα για την απλούστευση των κανόνων για τις διαρθρωτικές ενέργειες εγκρίνοντας προτάσεις για την τροποποίηση των σχετικών κανονισμών του Συμβουλίου, ώστε να επεκταθεί η χρήση κατ’ αποκοπήν ποσοστών, κατ’ αποκοπήν ποσών και κλιμάκων μοναδιαίου κόστους σε όλες τις κατηγορίες δαπανών τόσο του ΕΤΠΑ όσο και του ΕΚΤ, και θα εξετάσει το ενδεχόμενο να προτείνει περαιτέρω μέτρα το 2009 βάσει των συστάσεων που θα υποβάλει μικτή ομάδα εργασίας της Επιτροπής και των κρατών μελών το πρώτο εξάμηνο του 2009. Εφόσον εξασφαλισθεί η υποστήριξη του Ευρωπαϊκού Κοινοβουλίου και του Συμβουλίου για τα μέτρα αυτά, ο αντίκτυπος της περαιτέρω απλούστευσης στα ποσοστά σφάλματος αναμένεται να γίνει αισθητός από το 2010/2011.

4.4. Ανασκόπηση και παροχή διευκρινίσεων για θέματα επιλεξιμότητας

Η ενέργεια αυτή ολοκληρώθηκε.

α) Τον Δεκέμβριο του 2008, η Επιτροπή υπέβαλε στην COCOF το σχέδιο φυλλαδίου στο οποίο συγκεντρώνονται όλοι οι κανόνες επιλεξιμότητας που αφορούν τις διαρθρωτικές ενέργειες. Το τελικό κείμενο του φυλλαδίου δημοσιεύεται ήδη στον δικτυακό χώρο της Επιτροπής.

β) και γ) Οι υπηρεσίες της Επιτροπής ολοκλήρωσαν τα σημειώματα καθοδήγησης για τα σχέδια που παράγουν έσοδα και για τους κανόνες για τις κρατικές ενισχύσεις. Τον Σεπτέμβριο του 2008 η Επιτροπή ενέκρινε πρόταση τροποποίησης του άρθρου 55 του κανονισμού (EΚ) αριθ. 1083/2006 του Συμβουλίου με σκοπό την απλούστευση των κανόνων σχετικά με τις πράξεις που παράγουν έσοδα. Το Συμβούλιο ενέκρινε την πρόταση αυτή στις 18 Δεκεμβρίου 2008.

4.5. Κανόνες για της δημόσιες συμβάσεις – Αύξηση της επίγνωσης με τη διοργάνωση σεμιναρίων

Η ενέργεια αυτή ολοκληρώθηκε.

Η Επιτροπή διοργάνωσε ειδικά σεμινάρια για το θέμα αυτό, το οποίο παραμένει συνήθης πηγή παρατυπιών στη χρήση των κοινοτικών πόρων για διαρθρωτικές ενέργειες, στην Ουγγαρία (4/4/08), τη Βουλγαρία (26/6/08), την Πολωνία (2/12/2008), την Κύπρο (18/12/2008) και τη Μάλτα (9/12/2008), παρόλο που ως στόχος είχε τεθεί η διοργάνωση σεμιναρίων σε δύο κράτη μέλη. Μετά από ένα σεμινάριο με θέμα τη χρήση των δημόσιων συμβάσεων στον τομέα των δραστηριοτήτων του ΕΚΤ το 2006, η ΓΔ EMPL διοργάνωσε επακόλουθη συζήτηση και αλληλοενημέρωση σχετικά με τις εθνικές καλές πρακτικές στον τομέα αυτό κατά τη συνεδρίαση της τεχνικής ομάδας εργασίας της επιτροπής του ΕΚΤ στις 6 Μαΐου 2008. Η Επιτροπή διαβίβασε επίσης στις ελεγκτικές αρχές ενημερωτικό σημείωμα για τους δείκτες απάτης με έμφαση στις δημόσιες συμβάσεις.

Ενέργεια 5 – Βελτίωση των αρχικών ελέγχων

5.1. Σεμινάριο για τις αρχές διαχείρισης και πιστοποίησης

Η ενέργεια αυτή ολοκληρώθηκε.

Στις 10 Ιουνίου 2008 οι ΓΔ REGIO και EMPL διοργάνωσαν στις Βρυξέλλες σεμινάριο με θέμα «Έλεγχος των διαρθρωτικών ενεργειών – αντιμετώπιση της πρόκλησης». Έλαβαν μέρος περισσότεροι από 500 συμμετέχοντες από αρχές διαχείρισης και πιστοποίησης από όλα τα κράτη μέλη και τις περιφέρειες, καθώς και εκπρόσωποι του Ευρωπαϊκού Κοινοβουλίου και του Ευρωπαϊκού Ελεγκτικού Συνεδρίου. Στο σεμινάριο αυτό, η Επιτροπή παρουσίασε καλές πρακτικές όσον αφορά, αφενός, τον ρόλο των αρχών διαχείρισης και πιστοποίησης κατά την περίοδο 2007-2013 βάσει των αναθεωρημένων σημειωμάτων καθοδήγησης που περιγράφονται στην ενέργεια 5.2 και, αφετέρου, την εμπειρία από την εφαρμογή των προγραμμάτων της περιόδου 2000-2006. Υπογραμμίστηκε η σημασία της αποτελεσματικής ενημέρωσης των δικαιούχων σχετικά με τους ισχύοντες κανόνες ώστε να προλαμβάνονται τα σφάλματα. Τον Δεκέμβριο η Επιτροπή παρουσίασε στην COCOF σχέδιο για τη βελτίωση της κατάρτισης και της επικοινωνίας σε θέματα διαχείρισης και ελέγχου με βάση τις παρατηρήσεις που υπέβαλαν τα κράτη μέλη επ’ αφορμή του σεμιναρίου.

5.2. Καθοδήγηση για τις καλές πρακτικές που αφορούν τους αρχικούς ελέγχους και την πιστοποίηση

Η ενέργεια αυτή ολοκληρώθηκε.

Τον Μάιο και τον Ιούνιο του 2008, η Επιτροπή εξέδωσε νέα έγγραφα καθοδήγησης για τις αρχές διαχείρισης και πιστοποίησης κατόπιν λεπτομερούς συζήτησης με τα κράτη μέλη. Τα έγγραφα αυτά αποτέλεσαν τη βάση για τις παρουσιάσεις και τις συζητήσεις που πραγματοποιήθηκαν στο σεμινάριο της 10ης Ιουνίου (βλ. ενέργεια 5.1).

5.3. Εργαλείο αυτοαξιολόγησης για τις αρχές διαχείρισης όσον αφορά τη συμμόρφωση

Η ενέργεια αυτή ολοκληρώθηκε.

Στο σεμινάριο της 10ης Ιουνίου η Επιτροπή παρουσίασε στα κράτη μέλη ένα εργαλείο αυτοαξιολόγησης με σκοπό να διευκολύνει τις αρχές διαχείρισης να αυτοαξιολογούνται απευθείας βάσει ρυθμιστικών κριτηρίων αξιολόγησης που αφορούν βασικά στοιχεία του εσωτερικού ελέγχου. Στη συνέχεια εκπονήθηκαν δύο πιλοτικές μελέτες. Το εργαλείο τροποποιήθηκε υπό το πρίσμα των πορισμάτων των εκθέσεων και υποβλήθηκε στα κράτη μέλη στη συνεδρίαση που πραγματοποίησε η COCOF τον Ιανουάριο 2009.

Ενέργεια 6 – Βελτίωση της κοινοποίησης πληροφοριών σχετικά με τις δημοσιονομικές διορθώσεις από τα κράτη μέλη

6.1. Παρακολούθηση των στοιχείων που κοινοποιήθηκαν για τη συμπλήρωση των κενών και τη διόρθωση των ανακριβειών

Η ενέργεια αυτή ολοκληρώθηκε.

Η ΓΔ REGIO, ως επικεφαλής ΓΔ, συγκέντρωσε τα δεδομένα σχετικά με τις δημοσιονομικές διορθώσεις σε όλα τα ταμεία που κοινοποίησαν τα κράτη μέλη τον Μάρτιο/Απρίλιο του 2008, και η Επιτροπή ενημέρωσε το Ευρωπαϊκό Κοινοβούλιο για τα αποτελέσματα με τη δεύτερη τριμηνιαία έκθεση για τις δημοσιονομικές διορθώσεις. Παρουσίασε επίσης τα αποτελέσματα αυτά σε παράρτημα της ετήσιας έκθεσης 2007 για την εκτέλεση του προϋπολογισμού των διαρθρωτικών ταμείων[7] η οποία δημοσιεύθηκε τον Οκτώβριο του 2008. Στη συνέχεια, η ΓΔ REGIO απηύθυνε επιστολές σε όλα τα σχετικά κράτη μέλη ζητώντας τους να καλύψουν τα κενά και να δώσουν εξηγήσεις για εμφανείς ανωμαλίες. Βάσει των αναθεωρημένων δεδομένων που έλαβε, η Επιτροπή είναι σε θέση να παρουσιάσει τα ακόλουθα αριθμητικά στοιχεία: το συνολικό ποσό των διορθώσεων (ανακλήσεις και ανακτήσεις) που αναφέρθηκαν για το 2007 ανέρχεται σε 900 εκατ. EUR περίπου. Το αναθεωρημένο σωρευτικό σύνολο για ολόκληρη την περίοδο 2000-2006 ανέρχεται σε 2,2 δισ. EUR περίπου (1,3 δισ. EUR για τις ανακλήσεις, 0,9 δισ. EUR για τις ανακτήσεις).

6.2. Επαλήθευση των κοινοποιηθέντων δεδομένων για τις διορθώσεις σε 10 κράτη μέλη

Η ενέργεια αυτή ολοκληρώθηκε.

Η ΓΔ REGIO, ως επικεφαλής ΓΔ, διενήργησε με τη βοήθεια εξωτερικών συμβαλλομένων επιτόπιες επαληθεύσεις των δεδομένων για όλα τα ταμεία σε 10 κράτη μέλη. Από τα προκαταρκτικά αποτελέσματα προκύπτει ότι οι αρμόδιες αρχές ανταποκρίνονται εν γένει στα καθήκοντά τους, μολονότι όσον αφορά τις απαιτήσεις παραμένουν ορισμένες παρανοήσεις τις οποίες η Επιτροπή προσπάθησε να αποσαφηνίσει. Καταρτίζονται συστάσεις για τη βελτίωση των διαδικασιών στο μέλλον και η εφαρμογή τους θα παρακολουθείται εκ του σύνεγγυς.

Ενέργεια 7 – Βελτίωση της κοινοποίησης πληροφοριών από την Επιτροπή για τον αντίκτυπο της ελεγκτικής δραστηριότητας

7.1. Τροποποίηση των εφαρμογών και των διαδικασιών ΤΠ – SYSAUDIT στη ΓΔ REGIO, πλήρης εφαρμογή του A-REP στη ΓΔ EMPL

Η ενέργεια αυτή ολοκληρώθηκε.

Στη ΓΔ REGIO βελτιώθηκαν οι εκθέσεις που υποβλήθηκαν από το SYSAUDIT ώστε να ενισχυθεί η παρακολούθηση των διενεργούμενων λογιστικών ελέγχων.

Στη ΓΔ EMPL από τον Απρίλιο του 2008 έχει τεθεί πλήρως σε εφαρμογή το A-REP, ώστε να βελτιωθεί η συνέχεια που δίνεται και η παρακολούθηση που γίνεται σε όλες τις συστάσεις του κοινοτικού λογιστικού ελέγχου και να τεκμηριώνονται αυτές οι δραστηριότητες παρακολούθησης.

7.2. Τροποποίηση των εφαρμογών και των διαδικασιών ΤΠ – τριμηνιαία κοινοποίηση πληροφοριών στη ΓΔ BUGD

Η ενέργεια αυτή ολοκληρώθηκε.

Η ΓΔ REGIO και η ΓΔ EMPL, σε διαβούλευση με τις ΓΔ BUDG, AGRI και MARE, έθεσαν σε εφαρμογή διαδικασίες για την εξασφάλιση περισσότερης πληρότητας και ακρίβειας των κοινοποιούμενων πληροφοριών για τις δημοσιονομικές διορθώσεις που εφαρμόζονται ως συνέπεια των δραστηριοτήτων της Επιτροπής. Υποβλήθηκαν τριμηνιαίες εκθέσεις στη ΓΔ BUDG, η οποία κατάρτισε και διαβίβασε συγκεντρωτικές εκθέσεις στην Επιτροπή Ελέγχου των Προϋπολογισμών του Ευρωπαϊκού Κοινοβουλίου.

Βελτιώσεις στις εφαρμογές πληροφορικής SYSAUDIT και A-REP, οι οποίες χρησιμοποιούνται από τη ΓΔ REGIO και από τη ΓΔ EMPL αντιστοίχως για την παρακολούθηση των διαδικασιών δημοσιονομικής διόρθωσης, άρχισαν να εφαρμόζονται στις δύο αυτές ΓΔ για την ενίσχυση των δυνατοτήτων παρακολούθησης σύμφωνα με τις νέες διαδικασίες. Επιπλέον, η ΓΔ EMPL ενσωμάτωσε στο A-REP μια ειδική ενότητα για τους λογιστικούς ελέγχους ώστε να παρακολουθεί την ελεγκτική διαδικασία από την έναρξή της έως τις δημοσιονομικές διορθώσεις, εφόσον χρειάζεται.

Ενέργεια 8 – Αύξηση του αντικτύπου της ελεγκτικής δραστηριότητας της Επιτροπής

8.1. Κατάρτιση και εφαρμογή της πολιτικής για την αναστολή των πληρωμών με απόφαση της Επιτροπής όσο το δυνατόν συντομότερα μετά τη διαπίστωση σοβαρής ανεπάρκειας στα εθνικά συστήματα

Η ενέργεια αυτή ολοκληρώθηκε.

Οι γενικοί διευθυντές των ΓΔ REGIO και EMPL έδωσαν συντονισμένες οδηγίες στις υπηρεσίες των ΓΔ τους να κινούν τη διαδικασία αναστολής των πληρωμών ευθύς μόλις διαπιστωθεί σοβαρή ανεπάρκεια σε ένα εθνικό σύστημα. Η παρακολούθηση της έγκαιρης εφαρμογής των αναστολών γίνεται με τη βοήθεια των εργαλείων παρακολούθησης που αναφέρονται στην ενέργεια 7.

8.2. Τροποποίηση εσωτερικών διαδικασιών για την αναστολή και δημοσιονομικές διορθώσεις για την επιτάχυνση της διεκπεραίωσης της αίτησης

Η ενέργεια αυτή ολοκληρώθηκε.

Η ΓΔ REGIO και η ΓΔ EMPL θέσπισαν νέες εσωτερικές διαδικασίες για την εφαρμογή των αναστολών και των δημοσιονομικών διορθώσεων από την Επιτροπή και ενημέρωσαν τα επιχειρησιακά τους εγχειρίδια. Σε αυτά προβλέπεται ο εξορθολογισμός των εσωτερικών διαδικασιών ώστε να περιοριστούν οι άσκοπες καθυστερήσεις στην εφαρμογή των αναστολών και των δημοσιονομικών διορθώσεων. Οι αναθεωρημένες εσωτερικές διαδικασίες των ΓΔ REGIO και EMPL συγκροτούν την κατάλληλη βάση για την επιτάχυνση της έκδοσης των αποφάσεων αναστολής και διόρθωσης και για την επίτευξη των κριτηρίων αξιολόγησης που αναφέρονται στο σχέδιο δράσης (6 μήνες από την τελική θέση για τα συμπεράσματα του ελέγχου έως την έκδοση απόφασης αναστολής και 24 μήνες μεταξύ του ελέγχου και της τελικής απόφασης δημοσιονομικής διόρθωσης της Επιτροπής). Παρόλο που θα υπάρχει μεταβατική περίοδος για τους προγενέστερους ελέγχους, υπάρχουν ενδείξεις για τον αντίκτυπο των νέων διαδικασιών όσον αφορά τον χρόνο έκδοσης ορισμένων από τις αποφάσεις αναστολής του 2008.

Ενέργεια 9 – Βελτίωση των διασφαλίσεων που παρέχονται με τις ΕΕΔ

Η ενέργεια αυτή ολοκληρώθηκε.

Κατά την εκπόνηση των ετήσιων εκθέσεων δραστηριοτήτων τους για το 2007, η ΓΔ REGIO και η ΓΔ EMPL εφάρμοσαν πλήρως όλες τις ενέργειες που απαριθμούνται στο σχέδιο δράσης, στο οποίο λήφθηκαν υπόψη οι συστάσεις του Ευρωπαϊκού Ελεγκτικού Συνεδρίου. Το Ευρωπαϊκό Ελεγκτικό Συνέδριο στην ετήσια έκθεσή του για το 2007 αναγνώρισε τη θετική εξέλιξη της ποιότητας των ετήσιων εκθέσεων δραστηριοτήτων των ΓΔ REGIO και EMPL και τη χρησιμότητα των αποδεικτικών στοιχείων που παραθέτουν (πίνακας 2.1 και παράγραφος 2.12 της ετήσιας έκθεσης 2007).

Ενέργεια 10 – Μεγιστοποίηση της αξίας των ετήσιων περιλήψεων

Η ενέργεια αυτή ολοκληρώθηκε όσον αφορά τις ετήσιες περιλήψεις για το 2007.

Η Επιτροπή προέβη σε λεπτομερή και έγκαιρη αξιολόγηση των ετήσιων περιλήψεων που της υποβλήθηκαν και ενημέρωσε για τα πορίσματα της την Επιτροπή Ελέγχου των Προϋπολογισμών του Ευρωπαϊκού Κοινοβουλίου με επιστολές που απέστειλε στις 22 Φεβρουαρίου, 25 Μαρτίου και 21 Απριλίου 2008. Το Ευρωπαϊκό Ελεγκτικό Συνέδριο ανέφερε στην ετήσια έκθεσή του ότι η Επιτροπή επόπτευσε επαρκώς τη διαδικασία των ετήσιων περιλήψεων παρέχοντας σαφή καθοδήγηση και διερευνώντας τους λόγους μη συμμόρφωσης (παράγραφος 2.20 της ετήσιας έκθεσης 2007).

Η Επιτροπή ανέλυσε τις περιλήψεις ως προς την εκπλήρωση των ελάχιστων κανονιστικών απαιτήσεων και ως προς την προστιθέμενη αξία που παρέχουν και έλαβε μέτρα για την παρακολούθηση τυχόν ανεπαρκειών στην ποιότητα, καθώς και των περιπτώσεων μη εκπλήρωσης των ελάχιστων νομικών απαιτήσεων. Η ΓΔ REGIO και η ΓΔ EMPL έλαβαν υπόψη τα αποτελέσματα κατά την ολοκλήρωση των αξιολογήσεων των εθνικών συστημάτων που εκπόνησαν για τις ετήσιες εκθέσεις δραστηριοτήτων τους. Η Επιτροπή κίνησε διαδικασία επί παραβάσει κατά ενός κράτους μέλους το οποίο δεν υπέβαλε τη δέουσα ετήσια περίληψη και εξετάζει επί του παρόντος τις πληροφορίες που υπέβαλε στη συνέχεια το εν λόγω κράτος μέλος. Ολοκλήρωσε και δημοσίευσε στις 12 Νοεμβρίου τις αναθεωρημένες κατευθυντήριες γραμμές για τα κράτη μέλη για το οικονομικό έτος 2008 με σκοπό, αφενός, τον εξορθολογισμό της διαδικασίας για τα κράτη μέλη και, αφετέρου, την ενίσχυση των στοιχείων προστιθέμενης αξίας των ετήσιων περιλήψεων ώστε να μεγιστοποιήσει τη συμβολή τους στην εξασφάλιση αξιοπιστίας σχετικά με τα ταμεία.

Τον Δεκέμβριο του 2008, ο γενικός διευθυντής της ΓΔ REGIO απηύθυνε επιστολή στα κράτη μέλη για τους υπενθυμίσει τη σημασία των στοιχείων προστιθέμενης αξίας που περιέχουν οι ετήσιες περιλήψεις.

Το 2009 και τα επόμενα έτη η Επιτροπή θα εξακολουθήσει να αναλύει τις ετήσιες περιλήψεις που της υποβάλλουν τα κράτη μέλη και να μεγιστοποιεί την αξία τους ώστε να εξασφαλίσει περισσότερη αξιοπιστία των συστημάτων διαχείρισης και ελέγχου στα κράτη μέλη.

Παράρτημα I – Περίληψη των δημοσιονομικών διορθώσεων το 2008

Ταμείο / περίοδος | Δημοσιονομικές διορθώσεις που αποδέχτηκε το κράτος μέλος (σε εκατ. EUR) | Δημοσιονομικές διορθώσεις με απόφαση της Επιτροπής (σε εκατ. EUR) | Σύνολο δημοσιονομικών διορθώσεων περιόδου 1/1 – 15/12/2008 (σε εκατ. EUR) | Δημοσιονομικές διορθώσεις περιόδου 15/12 – 31/12/2008 (σε εκατ. EUR) | Σύνολο δημοσιονομικών διορθώσεων το 2008 (σε εκατ. EUR) |

EΤΠΑ 2000-06 | 573 | 25 | 598 | 598 |

ΤΣ 2000-06 | 9 | 35 | 44 | 44 |

EΚΤ 2000-06 | 487 | 0 | 487 | 5 | 492 |

EΤΠΑ 1994-99 | 10 | 151 | 161 | 168 | 329 |

ΤΣ 1994-99 | 7 | 31 | 38 | 38 |

EΚΤ 1994-99 | 0 | 26 | 26 | 26 |

Γενικό σύνολο για το 2008 | 1 086 | 268 | 1 354 | 173 | 1 527 |

Σύνολο για το 2007 | 288 |

Στον πίνακα αυτό αναφέρονται όλες οι διορθώσεις που πραγματοποιήθηκαν για το ΕΤΠΑ, το ΕΚΤ και το ΤΣ, και όχι μόνον εκείνες που προκύπτουν από την ενέργεια 1.3.

Τα στοιχεία είναι προσωρινά και ενδέχεται να αναπροσαρμοσθούν στους ετήσιους λογαριασμούς της Επιτροπής για το 2008.

Παράρτημα 1β – Λεπτομέρειες των αποφάσεων δημοσιονομικής διόρθωσης και αναστολής που εκδόθηκαν το 2008

Κράτος μέλος | Περίοδος προγραμματισμού | Ταμείο | Πρόγραμμα | Ποσό (εκατ. EUR) | Παραπομπή στην ενέργεια στο πρόγραμμα δράσης |

Δημοσιονομικές διορθώσεις | Γερμανία | 1994-1999 | EΤΠΑ | Βερολίνο | 12,90 | 1.3β |

* Γερμανία | 1994-1999 | EΤΠΑ | Thüringen | 81,43 |

*Ηνωμένο Βασίλειο | 1994-1999 | EΤΠΑ | West Midlands στόχος 2 | 0,33 |

Πορτογαλία | 1994-1999 | EΤΠΑ | Alentejo | 0,35 | 1.3β |

Πορτογαλία | 1994-1999 | EΤΠΑ | Iniciativa para a Modernização da Indústria Têxtil (IC IMIT) | 5,58 | 1.3β |

Κάτω Χώρες | 1994-1999 | EΤΠΑ | Groningen-Drenthe | 4,62 | 1.3β |

Ηνωμένο Βασίλειο | 1994-1999 | EΤΠΑ | Industrial South Wales | 14,94 | 1.3β |

Ηνωμένο Βασίλειο | 1994-1999 | EΤΠΑ | Highlands and Islands | 10,42 | 1.3β |

Γερμανία | 1994-1999 | EΤΠΑ | Saxony | 158,08 | 1.3β |

Ελλάδα | 1994-1999 | EΤΠΑ | Οδικοί άξονες | 30.10 | 1.3β |

Φινλανδία | 1994-1999 | EΤΠΑ | Στόχος 6 1995-1999 | 0,44 | 1.3β |

Μερικό σύνολο | 319,19 |

* Ισπανία | 1994-1999 | ΤΣ | – | 3,11 |

* Ισπανία | 1994-1999 | ΤΣ | – | 23,20 |

* Ελλάδα | 1994-1999 | ΤΣ | – | 5,15 |

Μερικό σύνολο | 31,46 |

Ηνωμένο Βασίλειο | 2000-2006 | EΤΠΑ | North West + URBAN/μερικό σύνολο | 24,8 | 1.2, 1.3α |

* Πορτογαλία | 2000-2006 | ΤΣ | – | 1,55 |

Ισπανία | 2000-2006 | ΤΣ | – | 1,52 | 1.3α |

Ισπανία | 2000-2006 | ΤΣ | – | 6,38 | 1.3α |

Ισπανία | 2000-2006 | ΤΣ | – | 0,77 | 1.3α |

Ισπανία | 2000-2006 | ΤΣ | – | 1,24 | 1.3α |

Ελλάδα | 2000-2006 | ΤΣ | – | 23,26 | 1.3α |

Μερικό σύνολο | 34,69 |

* Γαλλία | 1994-1999 | EΚΤ | Γουαδελούπη | 9,19 |

* Ιρλανδία | 1994-1999 | EΚΤ | Employment Community Initiative | 12,72 |

*Ηνωμένο Βασίλειο | 1994-1999 | EΚΤ | Resider στόχος 2 | 0,57 |

*Ηνωμένο Βασίλειο | 1994-1999 | EΚΤ | Northern Uplands στόχος 5 | 1,19 |

* Φιλανδία | 1994-1999 | EΚΤ | Στόχος 6 1995-1999 | 0,09 |

* Γερμανία | 1994-1999 | EΚΤ | Ομόσπονδο κρατίδιο Βρέμης στόχος 3 | 1,93 |

Μερικό σύνολο | 25,69 |

Γενικό σύνολο για το 2008 | 433,90 |

Αναστολές | Ιταλία | 2000-2006 | EΤΠΑ | Puglia | - | 1.2, 1.3α |

Interreg | 2000-2006 | EΤΠΑ | Γαλλία/ΗΒ | - | 1.3α |

Interreg | 2000-2006 | EΤΠΑ | Medocc | - | 1.3α |

*Interreg | 2000-2006 | EΤΠΑ | Ιταλία/Αλβανία | - |

Ισπανία | 2000-2006 | EΤΠΑ | 9 ενδιάμεσοι φορείς | - | 1.3α |

* Βουλγαρία | 2000-2006 | ΤΣ | Δύο σχέδια στον τομέα των οδικών έργων | - |

Ιταλία | 2000-2006 | EΚΤ | Calabria στόχος 1 | - | 1.3α |

Λουξεμβούργο | 2000-2006 | EΚΤ | Στόχος 3 | - | 1.3α |

ΗΒ-Σκωτία | 2000-2006 | EΚΤ | Στόχος 2 και στόχος 3 | - | 1.2, 1.3α |

Λουξεμβούργο | 2000-2006 | EΚΤ | Equal | - | 1.3α |

* Δεν περιλαμβάνεται στο σχέδιο δράσης.

Παράρτημα 2 – Περίληψη διαδικασιών δημοσιονομικής διόρθωσης και αναστολής που βρίσκονταν σε εξέλιξη το τέλος του 2008

Ταμείο / περίοδος | Διαδικασίες δημοσιονομικής διόρθωσης και αναστολής σε εξέλιξη | Εκτιμώμενο ποσό (σε εκατ. EUR) | Πηγή (αριθμός διαδικασιών) |

Αριθμός διαδικασιών | Αριθμός προγραμμάτων/σχεδίων | Λογιστ. έλεγχος Επιτροπής | Κλείσιμο προγράμματος/σχεδίου | OLAF | ΕΕΣ |

EΤΠΑ 2000-06 | 51 | 71 | 783 | 39 | 0 | 10 | 2 |

ΤΣ 2000-06 | 52 | 74 | 167 | 31 | 20 | 0 | 1 |

EΚΤ 2000-06 | 13 | 13 | 257 | 12 | 0 | 0 | 1 |

EΤΠΑ 1994-99 | 48 | 50 | 1.233 | 17 | 9 | 20 | 2 |

ΤΣ 1993-99 | 7 | 8 | 5 | 2 | 4 | 0 | 1 |

EΚΤ 1994-99 | 14 | 14 | 387 | 0 | 14 | 0 | 0 |

Γενικό σύνολο για το 2008 | 185 | 230 | 2.832 | 101 | 47 | 30 | 7 |

Τα στοιχεία είναι προσωρινά και ενδέχεται να αναπροσαρμοστούν στους ετήσιους λογαριασμούς της Επιτροπής για το 2008.

Τα «εκτιμώμενα ποσά (σε εκατ. EUR)» των πιθανών διορθώσεων αποτελούν τις ακριβέστερες δυνατές εκτιμήσεις λαμβανομένης υπόψη της προόδου της παρακολούθησης, της εφαρμογής σχεδίων διορθωτικών ενεργειών και των επιστολών τελικής θέσης που απεστάλησαν στα κράτη μέλη.

Παράρτημα 3 – Υπολειπόμενες ενέργειες του σχεδίου δράσης που βρίσκονται σε εξέλιξη (πρόκειται να ενσωματωθούν στην κοινή ελεγκτική στρατηγική 2009-2011)

. | Αρχική ενέργεια το 2008 | Υπολειπόμενες ενέργειες το 2009 | Αναθεωρημένος δείκτης | Προθεσμία |

1. Ενέργειες στο πλαίσιο της κοινής στρατηγικής λογιστικού ελέγχου των διαρθρωτικών ενεργειών για το 2000-2006 |

1.1. | Διεξαγωγή στοχοθετημένων λογιστικών ελέγχων σε φορείς διαχείρισης υψηλού κινδύνου (2000-06) | Παρακολούθηση των πορισμάτων των 47 λογιστικών ελέγχων που διενεργήθηκαν και διενέργεια 4 ελέγχων που αναβλήθηκαν | Διενεργήθηκαν λογιστικοί έλεγχοι και ολοκληρώθηκε η παρακολούθησή τους με ουσιαστικά αποτελέσματα – εύλογη βεβαιότητα ότι το σύστημα λειτουργεί αποτελεσματικά για την εφαρμογή των διορθωτικών μέτρων | 31.12.2009 |

1.2. | Ολοκλήρωση της παρακολούθησης της εφαρμογής από τα κράτη μέλη των 27 εφαρμοζόμενων σχεδίων δράσης για την διόρθωση σοβαρών ανεπαρκειών στα συστήματα διαχείρισης και ελέγχου των εν λόγω κρατών μελών | Ολοκλήρωση της παρακολούθησης 13 σχεδίων διορθωτικών ενεργειών | Σχέδια διορθωτικών ενεργειών (ΕΤΠΑ 7/ΕΚΤ 6) σε κράτη μέλη που ολοκληρώθηκαν με ουσιαστικό αποτέλεσμα | 31.12.2009 |

1.3α και 1.3β | Περάτωση των 20 διαδικασιών αναστολής και δημοσιονομικής διόρθωσης που βρίσκονται σε εξέλιξη για το 2000-2006 και των 34 διαδικασιών δημοσιονομικής διόρθωσης για τους ελέγχους κλεισίματος για το 1994-1999 | Περάτωση των υπολειπόμενων 7 διαδικασιών αναστολής και δημοσιονομικής διόρθωσης για το 2000-2006 και των 17 διαδικασιών δημοσιονομικής διόρθωσης για τους ελέγχους κλεισίματος για το 1994-1999 | Ολοκλήρωση διαδικασιών αναστολής/δημοσιονομικής διόρθωσης με διορθώσεις στις οποίες συμφώνησε το κράτος μέλος ή απόφαση της Επιτροπής εντός 24μηνης προθεσμίας | 31.12.2009 (30.06.2009 για τις διαδικασίες για τα έτη 1994-1999) |

1.4. | Παρακολούθηση των μεμονωμένων περιπτώσεων ουσιαστικού σφάλματος σχετικά με τη δήλωση αξιοπιστίας 2006 παράλληλα με τυχόν συστημικές επιπτώσεις | Λήψη τελικής θέσης για τις 14 υπολειπόμενες μεμονωμένες περιπτώσεις σφάλματος και ολοκλήρωση των 20 διαδικασιών δημοσιονομικής διόρθωσης που έχουν κινηθεί. | Οι διαδικασίες δημοσιονομικής διόρθωσης ολοκληρώθηκαν με διορθώσεις με τις οποίες συμφώνησε το κράτος μέλος (ή με απόφαση της Επιτροπής) ή περατώθηκαν χωρίς διορθώσεις (εάν η Επιτροπή έκανε δεκτά τα επιχειρήματα του κράτους μέλους). | 30.12.2009 |

3. Προληπτικές ενέργειες για την περάτωση των προγραμμάτων και των σχεδίων της περιόδου 2000-2006 |

3.1. | Περάτωση της έρευνας ελέγχου για την αναθεώρηση του έργου των φορέων εκκαθάρισης (2000-06) | Ολοκλήρωση της παρακολούθησης 30 λογιστικών ελέγχων φορέων εκκαθάρισης και διενέργεια των 2 ελέγχων που αναβλήθηκαν. | Διενεργήθηκαν λογιστικοί έλεγχοι και ολοκληρώθηκε η παρακολούθησή τους με ουσιαστικό αποτέλεσμα – εύλογη βεβαιότητα ότι ο φορέας εκκαθάρισης λειτουργεί ικανοποιητικά ενόψει της προετοιμασίας για το κλείσιμο ή της εφαρμογής των διορθωτικών μέτρων | 31.12.2009 |

4. Προληπτικές ενέργειες για την περίοδο προγραμματισμού 2007-2013 |

4.1. | Αναθεώρηση των εκθέσεων και των γνωμοδοτήσεων για την αξιολόγηση της συμμόρφωσης | Ολοκλήρωση της αναθεώρησης των εκθέσεων για την αξιολόγηση της συμμόρφωσης και γνωμοδότηση για 152 προγράμματα | Εξέταση βάσει εγγράφων όλων των υπόλοιπων προγραμμάτων | 30.9.2009 |

4.2. | Αναθεώρηση των εθνικών στρατηγικών λογιστικού ελέγχου | Ολοκλήρωση της αναθεώρησης των εθνικών στρατηγικών λογιστικού ελέγχου για 67 προγράμματα | Εξέταση βάσει εγγράφων όλων των υπόλοιπων στρατηγικών λογιστικού ελέγχου | 30.9.2009 |

[1] COM(2008) 97.

[2] SEC (2008) 2756.

[3] Το ποσό αυτό είναι προσωρινό και ενδέχεται να αναπροσαρμοσθεί στους ετήσιους λογαριασμούς της Επιτροπής για το 2008.

[4] Ο αριθμός των προγραμμάτων/σχεδίων είναι μεγαλύτερος από αυτόν που είχε αναφερθεί αρχικά στο σχέδιο δράσης διότι περιλήφθηκαν επιπλέον σχέδια του Ταμείου Συνοχής.

[5] Η Επιτροπή εξέδωσε ανακοίνωση για το σχέδιο δράσης της Επιτροπής για ένα ολοκληρωμένο πλαίσιο εσωτερικού ελέγχου στις 3 Φεβρουαρίου 2009.

[6] COM(2008) 866.

[7] SEC(2008) 2649.